**ÚTINAPLÓ-BESZÁMOLÓ**

Erdély legendás ösvényein

1. nap

Elérkezett hát a nagy nap, amit mindannyian izgatottan vártunk.  
Korán kellet kelni, de senkinek nem esett nehezére, annyira fel voltunk már pörögve. Bepakoltunk a busz aljába, elbúcsúztunk szüleinktől, és már gurult is velünk a busz Románia felé.  
Nagyon izgultunk a határon. Kicsit félelmetesek voltak nekem azok, akik az okmányainkat ellenőrizték.  
Szerencsére mindent rendben találtak, és 20 perc múlva már külföldön gurulhattunk tovább.  
Nagyszalonta volt az első állomás, ahol meglátogattuk a város összes Arany emlékhelyét. Számomra a legérdekesebb a Csonkatorony volt, mert itt olyan tárgyak közvetlen közelében is lehettem, melyek a nagy költő személyes tárgyai voltak. A szék, melyet az akadémiai irodájában használt, a kávéfőző, amit Petőfitől kapott, a fotel, amiben meghalt, mind-mind megtalálható volt itt.  
Interaktív kiállítás segítségével még részletesebben megismerkedhettünk Arany János életével és költészetével. Sokat sétáltunk a városban, és koszorúztunk is a szülőháznál, így nem csoda, ha fáradtan ültünk buszra.  
Ezen a napon a szállás elfoglalása volt az utolsó program.  
Gyalun, egy gyönyörű hotelben töltöttük az első esténket, ahol nagyon finom vacsorával vártak bennünket.  
A projektfüzetbe dolgoztunk egy kicsit, majd szabadprogram következett.  
Holnap túrázni megyünk. Izgatottan várom.

*Vinczenti Lili 7.b*